Lang herstelpad wag op fietser wat trefslag oorleefJéan du Preez by sy kleindogter, Leanette (3). (Foto: Verskaf) Jéan du Preez (60), die fietsryer wat onlangs saam met André Piehl deur ŉ sportnutsvoertuig raakgery is, het Woensdag ŉ veloorplantingsoperasie in ŉ Johannesburgse hospitaal ondergaan. Du Preez het veelvuldige beserings tydens die voorval op die R512 naby Lanseria opgedoen en is al bykans drie weke in die hospitaal. Piehl is in die voorval dood. Du Preez is intussen uit die intensiewesorgeenheid ontslaan. Sy seun, Simeon (30), sê dit gaan heelwat beter met sy pa en dat hulle hom in die hospitaal mag besoek. “My pa se toestand is al baie beter hoewel hy nog baie pyn verduur. Hy gaan vandag vir sy laaste operasie wat ŉ veloorplanting behels. Daar lê egter nog ŉ lang herstelpad voor, veral ten opsigte van die breuke wat hy opgedoen het.” Du Preez het onder meer ŉ gebreekte skeen- en kuitbeen, gebreekte ribbes en ŉ gekraakte werwel. Een van sy longe het ná die voorval platgeval en hy het ook verskeie vleeswonde aan sy arms en bene. Hy was ook lank aan ŉ ventilator gekoppel. “Hy is van die ventilator af en hy neem so ŉ paar treë tydens fisioterapie. “Hy is positief, maar hy weet daar is ŉ lang pad wat voorlê. Ons waardeer almal se omgee en ondersteuning ontsettend baie,” het Simeon Woensdag aan Maroela Media gesê. Kabelo Nyatlo (30), die bestuurder van die Porche Cayenne wat glo in Piehl en Du Preez vasgeploeg het, sal op 18 Mei weer in die Randburg-landdroshof verskyn. Hy het op 7 Februarie vir die eerste keer in dié hof verskyn waar hy op waarskuwing vrygelaat is. Nyatlo word van strafbare manslag asook dronk- en roekelose bestuur aangekla.